سئوگیدن، هر گون یازیلیر. دونن بیری سیخیلان کیمی ایدی،
سوروشدوم؛ "نَییندی؟
- "هئچ دئدی"
او دیری باش بیری ایدی. هلم-هلم ایچریسین ائشییه تؤکمزدی. اونون هئچ دئمه یینه باخمایاراق، حالیندان نئجه اولدوغو بللی ایدی.
دئدیم؛ "دای گولمورسن، دولاشمیرسان، باش-باشا قویمورسان؟!" ایستیردیم سؤزون باشین آچا. اونو بو گونه سالان اولای اولموشدو! نه اولدوغو منی ماراقلاندیریردی. نییارانچیلیغیم ایله مارقلانماغیم، الیمدن گلسه، الیندن توتماق ایدی. اونون اوچون ده، دئدیم: "دئمیرسن دئمه، آنجاق فیکر ائلیرسن الیمدن بیر ایش گله بیلر، دئگینن."
دؤنموشدوم گلیردیم، دئدی: "هئچ کیمین الیندن گلن بیر ایش دئییل، اورک ایشی دیر". دئدیینی اوندان ائشیتمزکیمی، "اورکدن دانیشارمیشسان دئمه لی! اورَیه اینانیرسان آخی، هاردا قالسین دانیشماغینا؟"
گولدو. "اولا بیلر، هئچ کیم ایله اورک آلیش وئریشیم اولمایا، آما منیم ده بیر اورَییم اولدوغونو یاددان چیخارما" کدرله-گولوش اوزونده بیرلَشرکرن دئییردی. بوندان آرتیق ایستَمیردیم ائشیدم. گؤیول قونوسوندان باشیم چیخمادیغی اوچون، یالنیش یؤنلندیرمَییم دئیه، سؤزون دالیسین توتمادان، دئدیم؛ "ایشیم وار" اوتاغیما دؤندیم.
اوتاغیما یئتیرمه میشدیم، منه سسلندی، "سؤزون باشین آچدین، سونونا دک، قولاغ آسمالیسان!".
دئدیم؛ "دوشوندوم اؤزل قونو اولدوغو اوچون ایلگیلنمه-ییمی بلکه ایستَمه-دین!". دوزون سوروشسانیز، بئله بیر قونولاردان چوخ قورخارام. بیز بیر یول قویاریق، یولون دوز ترسینی سئچرلر. اونلار اوچون سایغیلی اولساق، اورکلرینده ساخلاییب، واقتیندا اوزه چیخارارلار. سایغیلی اولماساق، ایلگیلری باشلانمادان، ایلگیلرینی دوزلتمک اوچون سنی خرجله-یرلر. اونون اوچون ده، بو قونولارا بولاشمایانلار، قولاقلاری دینج اولار.
دئدیم؛ "سؤزلریوی ائشیدَجه-یم، آنجاق بیر سؤز وئرمه-لیسن، کیم اولدوغونو دئمَییب، نارینلیقلارینا گئچمَیه سن!"
گولدو، "قورخما اؤزوم اوچون اولسا بئله، سؤزلرین چوخونو آتلییاجایام".
باشلامیشدی دانیشماغا: -بیلیرسن، ائولیلیگه، سئوگی-یه نئجه باخدیغیمی. یان-یؤورَمیزده بیر چوخ سئوگیلَنن-لر واردیر، وار ایدی. بئله بیر سؤزلردن دانیشان-لاری هر کسدن چوخ من اله سالاردیم. منیم ده بیرلریندن خوشوم گلردی، آنجاق سئودالانمازدیم. تکجه خوشوم گلمَده قالاردی. خوشوم گلنلردن بیرینی، تئز-تئز گؤرردیم. هر گؤردویومده ده، اونلا دانیشمادان، ایلگیلنمه دن سوووشمازدیم. یاواش-یاواش بو ایلگیبنمک-لره آلیشقانلیق تاپمیشدیم. ایشلریمی اونو گؤرمک ایله دوزنله-مه-یه باشلامیشدیم. ایکی-اوچ گون گؤرمَیَنده اونا داریخاردیم. بئله ایلگیلنمه-ییم البت قارشیلیقلی ایدی. هئچ اولماسا مندن بو دویغونو یاراتمیشدی. گولنده، گولوم آچیلیردی. سسی هر موسیقیدن چوخ، منی کئفلندیریردی. اونونلا دانیشیغیمدا داورانیشیمدا، حددن آرتیق گؤزلویوردوم. ایستَمیردیم، دئدیییم سؤزلر ایله گؤردویوم ایشلرین هئچ بیرینده اونا توخونان-لار اولا. ایلیشگیمیز ایرَلیلَمیشدی. گؤروشمَدن چیخیب، تئلفونلاشمایاجان چکیلمیشدی. خوشلوغو بوردایدی، هئچ کیم ایلگیمیزدن، هئچ نه بیلمیردی. البت، ایلگیمیزدن اؤزوموز ده هئچ نه بیلمیردیک. هر ندن دانیشیردیق، تکجه دانیشمادیغیمیز قونو، ایکیمیزه گؤره ایدی. سانکی ایکیمیز ده بئله بیر دوروما راضی ایدیق. اونو گؤرنده، اورَییم اؤزونده اولموردو. اورَییم دولو ووروردو. تئز-تئز ووروردو. اللریم تیترَییردی. باخیشلاری، گؤزومده یوخ، اورَییمده اوتوروردو. هئچ کیم ایله پایلاشمیردیم. سن بیلن، سئودالانمیشدیم. سئودالانماق ایکی باشلی ایدی. آرامیزدا اولمایان تکجه شئی، جسارت ایدی. بیلمیردیم سئودا آغیللی-اوسلو داورانماغی گؤتورمز. دلی کیمی داورانمالی ایدیم. یا دا دلی کیمی داورانملی ایدیق. ایکیمیز ده آغیللی-اوسلو داورانماغی سئچمیشدیک. بئله بیر ایلیشگیمیزین باشلانماغیندان ایل یاریم گئچیردی. اؤزومو، سیناوا چَکیم دئیه، سئوگیم برکییب دئیه، ترسه داورانماغا باشلادیم. آغیر باش اولموشدوم. اورَییم ایسته-یینه باخماییب، گؤروشلریمیزی هفته-یه چاتدیرمیشدیم. تئلفونلارینا دا آغیر جاواب وئریردیم. آرامیزدا سئوگیلنمک قونوسو آچیلمادیغی اوچون، نییه بئله داورانمادیغیمی دا سوروشانمیردی. گئتدیکجه گؤروشلریمیزین آراسی چوخالمیشدی. ایکی هفته-دن بیر یولا چاتمیشدی. اورَییمین دویونتوسو قالیردی. گؤروشنده، بیر-بیریمیزه سؤز سالیردیق. سؤز سالمالار، باخیشلاریمیزین ائتگیسینی آلمیشدی. گؤیوللار قونشو یؤنلره اوچوردو. قونشودا ایشین بیلن بیر قوشباز، گؤیوللری لای-لایا بیلردی. قونشولار لای-لایانمادیلار. آنجاق سئوگیمیز اوچوب گئتمیشدی. سؤزون قیساسی، سئوگی قوشا بنزر، لایلارسان قونار، دنَین سویون وئرمَسن، اوچوب گئدر.
سؤزلری قورتولموشدو. آجی گولوردو. من ده هوروت-هوروت باخیردیم. دونیادان دانیشاندا آغیللی باشلی اولماغی وورغولایاردیق. اورکدن دانیشماغا سؤزوموز یوخ ایدی. دانیشب-قورتولوب اوتورموشدو. "من تانیدیغیم بیری ایدی گؤرَسن سئودالاندیغی قیز؟!" اؤز-اؤزومه دوشونوردوم. ایش یئریمیزده اولان قیزلاری بیر-بیر خاطیریمدن گئچیردیم. اونا یاراشدیرانمادیم بیرینی. ایش یئریمیزدن قیراقدا اورتاق تانیدیغیمیز قیزلار یوخ ایدی. ندن او قیزی آختاردیغیمی دا بیلمیردیم. ایش-بیرلرین بیری خبر گتیردی، "دئییرلر زاهیدان طرفینده بیر زلزله اولوب 5/7 ریشتئرده".
azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab